Pápai Lívia szakmai önéletrajz 
1955 szeptember 6-án Pécsett születtem. Apai nagyszüleim Léváról a kitelepítések során kerültek a városba, anyai nagyszüleim „őspécsiek”. Édesapám Bányász István a nagyszüleim lévai aranyműves műhelyében tanult, majd a háború utáni években átképezte magát és a Pécsi Uránbánya Vállalat üzemeltetés vezetőjeként ment nyugdíjba. Édesanyám Müller Lívia a Pécsi Zeneművészeti Főiskolán zongora szakon szerzett tanári diplomát. Testvérem ifj. Bányász István (1954) kémikusként végzett a Veszprémi Vegyipari Egyetemen.
1974-ben érettségiztem a Pécsi Művészeti szakközépiskolában, Fürtös Ilona osztályában.
1979-ben kaptam diplomát a Magyar Iparművészeti Egyetem textil tanszékén. Ugyanitt a Művészeti Mesteriskolát 1981-ben fejeztem be. 2005-ben a PTE MK festő szakon szereztem DLA fokozatot. (Témavezető: Tolvaly Ernő, konzulens Rényi András) 2007-ben a MOME-n habilitáltam.
Férjem Dobor Tibor matematikus. 3 felnőtt gyermekem van. Pápai Veronika (1976) tájépítész, Pápai Olivér (1979) programozó informatikus, Dr. Dobor Laura Ph.D (1978) klímakutató
Angol középfok C vizsgám és német alapfok C vizsgám van.

1979-től 1989-ig nagyméretű dekoratív kárpitokat terveztem konkrét helyszínekre, közöttük a Hotel Átrium, a Magyar Hitel Bank számára, de több munkám került ebben az időszakban közgyűjteményekbe is, így az Iparművészeti Múzeum, a Szombathelyi Képtár, a Legújabbkori Történeti Múzeum a Janus Pannónius Múzeum tulajdonába, továbbá európai és tengerentúli magángyűjteményekbe, közöttük Alex Rosenbaum ideggyógyász kanadai gyűjteményébe, és Szabó István filmrendező müncheni irodájába. Ezeket a korai munkáimat collage módszerrel fotó alapanyagokból terveztem, és saját kezűleg kiviteleztem. A szövet és a fotó-alapanyagok integrációjával textilszerkezeti, foto-grafikai raszter kérdések összefüggéseit vizsgáltam. A problémát a késő gótikus és kora reneszánsz kárpitművészet technikai kérdéseivel párhuzamosan tanulmányoztam. Ezt a periódust Vigadó Galériabeli (TV galéria) önálló kiállításom zárta le. 

A Fiatal Iparművészek Stúdiójának elnökhelyetteseként különféle szakmai rendezvények közöttük kiállítások, divatbemutatók szervezésében és lebonyolításában a Skála Metró és a Fontána áruházak iparművészeti részlegeinek létrehozásában (O. Ecker Judittal, Demján Sándorral) vállaltam tevékeny részt, továbbá a megvalósulatlan Királyhágó utcai művészkolónia előkészítő tanulmányterveiben működtem közre.

1989-1998 között érdeklődésem a nemzetközi pályázatok felé fordult. Kiállítóként és nemzetközi szimpóziumok előadójaként kerültem kapcsolatba a nemzetközi textilművészeti közéletet meghatározó áramlatokkal. 1991-ben az Europäisches Kunst Handwerk stuttgarti rendezvényén különféle iparművészeti műformák között az európai textilművészetet reprezentáló 10 legjelentősebb alkotója közé választottak.

Ezzel szinte párhuzamosan Laterna Magica című munkám International Textile Fair Kyoto 1992 professzionális pénzdíjas világversenyen a Tradicionális Technika Díját kapta. Eközben, mint az egyre kiterjedtebb digitális képfeldolgozás és az algoritmikus szövetszerkezetek összefüggéseit kutató művész-szövő generáció tevékeny résztvevője, az időszak nemzetközileg is jelentős alkotóival kerültem személyes kapcsolatba. Szövetszerkezeti kísérleteimet Dobor Tibor matematikussal együttműködve folytattam, akivel a szövetszerkezetekben létrehozható algoritmusok és a Cantor halmaz összefüggéseit kutattuk. Eredményeinket 1989 és 1992 között több tengerentúli, japán és európai szakmai rendezvényen mutattuk be közösen. 
 Ezek között a legjelentősebbek: Kaikan Hall Kyoto, Textile Museum Washington, Canadian Craft Museum, Convergence Portland Oregon, (meghívólevelek csatolva) 
 Mint alkotó művész továbbra is jelen voltam olyan jelentős európai rendezvényeken, mint Lodz, vagy a Grazi Nemzetközi Szimpózium. Ebben az időszakban tagja voltam a francia és az amerikai szövetségeknek (ARELIS, ATA) és mint a nemzetközi textilművészeti hálózat (ITNET) correspondentje publikáltam.  Eredményeim a hazai szakmai közéletben 1992-ben kaptak nyilvánosságot. A Camp '92 kongresszuson a Budapest Kongresszusi Központban A számítástudomány, a design és a Grand Art új kapcsolatáról címmel elhangzott előadásom a konferencia kiadványában angol nyelven is olvasható.

Nemzetközi szerepléseim, japán és amerikai utazásaim kapcsán ismertem fel az Európán kívüli textilkultúrák egyetemes jelentőségét, így a korai közép- és kelet-ázsiai szövőkultúra európai textilművészetre gyakorolt hatását és a pre-columbian szövőkultúra jelentőségét. Művészi munkámban ekkor már alapvetően szerkezeti kérdések kutatásával párhuzamos anyagkísérletek domináltak így érdeklődésemben a textilművészet általánosabb megközelítése vált jellemzővé.

Ebből az időszakból a Magyar Nemzeti Bank igazgatói tárgyalójába és a Raiffeisen Bank ügyfél tárgyalójába került egy-egy jelentős munkám, továbbá az Iparművészeti Múzeum és a Szombathelyi Képtár kortárs gyűjteményeibe.  Nemzetközi szerepléseimet a Pollock ösztöndíj, a Koreai Nemzetközi Iparművészeti Világverseny díja, International Betonac Prize, Szépművészeti Múzeum Kárpit 2000 kiállításának díja stb. jellemzi.

1999-2006-ig a szövet fogalmának alapelvét, a résznek és az egésznek, a végtelen gondolatkörének, a szövés gyakorlatából következő alapvető elvi felismerések egyetemes kulturális „előzményeit” igyekeztem megismerni. Ezzel összefüggésben, részben az egyiptomi teremtéselméleteket, részben pedig a pre-columbián szövőkultúra angol nyelvű szakirodalmát tanulmányoztam. A szövés gyakorlatában eltöltött csaknem harminc alkotó év tapasztalatait, kilencvenes évekbeli előadásaim anyagait felhasználva 2003-tól, mint a Pécsi Tudományegyetem Művészeti Mesteriskolájának DLA aspiránsa a szövetesség alapelvének problémáit, mint a művészi alkotó tevékenységek egyik jelentőségteljes részterületét választottam témául. Mint a Római Magyar Akadémia ösztöndíjasa, két hónapot töltöttem az American Academy in Rome kutató könyvtárában és a Harvard University Dumberton Oaks pre-columbián kutató könyvtárában. 
„Az élő szövet - XXI századi textúra tanulmány, avagy a végtelen individuális érintése” című DLA értekezésem megírásában jelentős szerepet játszott a szakterület művészeti közéletben és a művészeti felsőoktatásban a kilencvenes évek elejétől egyre határozottabban érzékelhető problematikus elhelyezkedése. Nyilvánvalóvá vált, hogy a szakterület körül kialakult feszültségek hátterében a korábbi struktúrákból áthurcolt korszerűtlen megközelítés húzódik meg. Egy szakterület az aktuális fogalmi struktúrái nélkül beágyazhatatlanná, integrálhatatlanná válik.  Ha rosszul vagy egyáltalán nem kommunikál, már túlhaladott nézetek és előítéletek áldozatává válik. Az korábbi tapasztalataim alapján megállapíthattam, hogy aktuális az egyetemes textilkulturális jelenségek korszerű magyarnyelvű feldolgozása, oktatási segédleteinek létrehozása és ezzel párhuzamosan az elméleti és gyakorlati munka összekapcsoló fejlesztése.
 2003-ban szakmai munkám elismeréseként Ferenczy Noémi díjban részesültem

2007-2016-ig miután a MOME-n 2007-ben habilitáltam, a MOME és a Budapesti Metropolitan Egyetemen Testképek címmel elméleti kurzusokat tartottam és a kárpit szak oktatójaként is működtem. Ebben az időszakban diplomák témavezetői, TDKM témák vezetői, diplomák konzulensi és doktori értekezések opponensi feladatait is elláttam, de alkalmilag a MOME doktori iskolájában is előadtam. A METU Egerben megrendezett nemzetközi konferenciájára meghívást kapott Testképek című előadásom. Továbbá 2011-ben a MOME auditóriumában megrendezett Európa szövete című nemzetközi konferencián Web az ikon mögött című előadásomra kaptam felkérést.
Ezzel párhuzamosan visszakapcsolódtam a nemzetközi alkotóművészeti terepekre és kísérleti munkáimmal több rangos elismerést szereztem itthon és külföldön is. (2006 Országos Bartók Képzőművészeti Pályázat, Fődíj, Budapest, 2007 HUNGART ösztöndíj, 2010 Az Év Textilművésze, 2013 Országos Petőfi Képzőművészeti Pályázat, 3. díj, 2014 Contextile 2, Honorable Mention, Guimaraes, Portugália, 2014 Outstanding Award, 8th From Lausanne To Beijing International FIBERART Biennale & Symposium, Nantong-Wuzhen, Kína) 2012-ben a HUNGART egyesület Rieder Gábor művészettörténész szerzőiségével kismonográfiát jelentetett meg a munkáimból. ISBN:
A Magyar Kárpitművészek Egyesületének alapító tagja majd 2018 óta elnökségi tagja vagyok. Az egyesület meghatározó tevékenységei közül kiemelkedik a Kárpit1, Kárpit2, és Kárpit3 nemzetközi kárpitművészeti seregszemlék megszervezése. Ezeknek a rendezvényeknek a kezdetek óta aktív szervezője voltam. Többek között jelentős szerepet játszottam Mojzer Miklóssal a Szépművészeti Múzeum egykori igazgatójával kötött megállapodásban, amelynek nyomán a Kárpit rendezvényeknek 2 alkalommal is a Szépművészeti Múzeum adott otthont. 2014-ben felkérést kaptam a Kárpit3 nemzetközi kárpitművészet kiállítás kurátori feladatainak ellátására. Az egyesület elnöksége elfogadta az Apokalipszis vagy globális fenntarthatóság címmel előterjesztett javaslatomat. A Szépművészeti Múzeum fölújításának idején a Kárpit3 rendezvény a Vigadó Galériában került megrendezésre Baán László fővédnöksége mellett 2017-ben. 2015-ben a rendezvény előkészítése során Baán László támogatásával a Nemzeti Galériában nemzetközi konferenciát szerveztem és a konferencia kiadvány szerkesztői feladatait is elláttam. ( ISBN: 978-963-88324-4-3) A konferencia díszvendége Concha Herrero Carretero a Spanyol Királyi Kárpitgyűjtemény vezetője később a nemzetközi zsűri tagja, Patricia Corbett az Angers-i vármúzeum igazgatója a nemzetközi zsűri tagja és a kiállítást megnyitó személy, továbbá Rebecca AT. Stevens a Textile Museum Washington független kurátora, a nemzetközi zsűri tagja is csatlakozott hozzánk és hozzájárult a rendezvényünk nemzetközi sikeréhez.
2016-2022 az MMA-MMKI támogatásával Testképek című szaktörténeti tantárgyamból tankönyvet írtam. A kézirat szerkesztett, szakmailag lektorált állapotban van.  2019-ben a PTE MK DMI tárgyalkotó BA szakon, a Divat és textil specializáció elindítására kaptam felkérést. A specializáció sikeres elindításának érdekében nem csak az indítási dokumentum kidolgozásában, hanem a szak infrastrukturális felszereltségének megszerzésében is tevékeny részt vállaltam. A kárpitműhely teljes kezdő anyagkészletét, 5 darab 2 méter széles és 2 darab 3 m szélet haute-lisse szövőszéket biztosítottam a textil specializáció autonóm művészeti képzésének zavarmentes megindításához. A DMI-ben 2019-től mint kutató főmunkatárs, majd 2021-őszétől adjunktusként folytattam az oktatói tevékenységemet. A tárgyalkotó szakon sikeresen elindult Divat és textil specializáción az első évfolyamban 10 hallgató kezdte meg tanulmányait. Az első félév után a Divat és textil specializáció tanulmányi átlaga 4,5.
Ugyancsak már 2021 őszén felmerült a DMI Tárgyalkotó BA szak folytatásaként a Tárgyalkotó MA szak indítása. Ennek okai között szerepel, hogy a Tárgyalkotó szakon az utóbbi években indult specializációknak, (üveg, ötvös, textil) nincs folytatása a PTE MK DMI oktatási struktúráján belül. Az MK, a DMI és a Formatervező szak egységes álláspontja alapján a szak akreditációjának kidolgozására kértek fel.

2019-ben sikeresen szerepeltem Skóciában a The Cordis Prize for Tapestry című nemzetközi pályázaton és a kapcsolódó szimpózium előadójaként szerepeltem. 2021-ben az ARTAPESTRY6 című nemzetközi kárpitművészeti triennálé fődíját kaptam meg. Ugyancsak 2021-ben az OpenSpace Kft, Husz Mária Diegézis, riport 7 részben címmel nagymonográfiát jelentetett meg az életművemről. (ISBN: 978 615-00-8705-4)
